Kui ettevõtja on kliendile kauba kohale viinud, aga arve tasumise tunnini on veel tükk maad aega, saab vahepeal oma arve ühisrahastusplatvormil investoritele maha müüa.
Sellist teenust pakub alates tänasest ühisrahastusfirma Investly, kes suunab selle teenuse arendamisse suure osa oma hiljutisest 600 000eurosest rahasüstist Austria riskikapitali fondilt Speedinvest.
Juba kaks kuud oksjonitel arveid müünud sarnast teenust pakkuv konkurent Indrek Vilms firmast Inwise usub, et sellel turul on veel ruumi küllaga, sest pangad on väikesed ja keskmised ettevõtted täiesti unarusse jätnud, pakkudes niisugust teenust – faktooringut – vaid suurfirmadele.
Ka Investly juht Siim Maivel hakkas arvete müügi teenust kujundama nii, et võttis ette pankade pakutava faktooringuteenuse ning hakkas seda mugavamaks ja väiksematele firmadele sobivamaks timmima.
Kes saavad oksjonil osaleda?
Arvete müügi oksjoni põhimõte on lihtne: kui ettevõtja on omalt poolt kliendi jaoks kõik ära teinud, aga klient on lubanud tasuda arve näiteks kuu või kahe pärast, siis on ettevõtja plindris, kui tal oleks arve eest laekuvat raha tegelikult juba varem vaja.
Maivel märkas, et ettevõtetele ärilaenu pakkuma hakates kasutas suur osa firmadest seda laenu just käibevahenditena ehk arve tasumiseni jäänud aja üle elamiseks. Seega töötas ta välja teenuse, kus ettevõtja saab arve tasumise ootel sellesama arve Investly platvormil oksjoni korras hoopis maha müüa, saades raha selle arve eest kohe kätte. Kui tasumise tund on tulnud, maksab klient hoopis Investlyle, kust saavad ühisrahastusplatvormi investorid omakorda raha tagasi. Ettevõtja aga on saanud raha kiiremini uuesti ringlusse suunata ja võib tellida juba uut kaupa.
Maivel toob näite, et 30päevase tähtajaga arve puhul, mis on 10 000 eurot, saab selle Investly kaudu investoritele maha müüa 9850 euro eest. Sellise arve puhul on allahindlus 1-2%, olenevalt ettevõtjast ja tema kliendist, kellelt arve tasumist oodatakse. Ta usub, et keskmised arved saavad olema vahemikus 5000 kuni 20 000 eurot.
Sihikule on Investly võtnud firmad, kelle käive on 100 000 kuni 3 miljonit eurot. „Tavaliselt on just nendel ettevõtetel sellised probleemid. Ärilaen on väga üldine teenus, aga arvete müük aitab lahendada väga hästi ühte kitsast probleemi,“ sõnas Maivel.
Alates novembrist arvete oksjone korraldanud Inwise on firma looja Indrek Vilmsi sõnul müünud 200 000 euro ulatuses arveid. Ta kinnitas, et huvi on märgatav nii investorite kui arvete müüjate seas. „Meil on olnud arveid 30eurostest kuni 15 000 ja 20 000eurosteni välja. Väikesed arved on esitatud eelkõige jaekettidele nagu näiteks selvekauplused,“ märkis ta.
Vilms selgitas, et Investly ärimudel seisneb eelkõige selles, et nemad analüüsivad arvete müüjaid, müües investoritele arvete müüjate riski. „Inwise on teinud teistpidi: meie valime investoritele välja finantsiliselt tugevad arvete maksjad ning investorid võtavad investeerimisega ostja riski.“
Maivel jälle märkis, et Inwise’is peab investori kogu arve üksi ära rahastama, Investlys lööb turumehhanism paremini sisse, kuna investoreid on palju.